Anno Domini millesimo trecentesimo quinquagesimo statuta sunt haec apud *Cistercium* tempore Capituli generalis. 1.  In primis, devotionem cunctorum fidelium utriusque sexus Cisterciensis Ordinis professorum, qui coelestis beatitudinis desiderant fieri participes post transitum lugubrem huius vitae, volens fovere Capitulum generale, per ea, quibus in augmentum gratiarum continuo proficiant et ad opera meritoria vehementius admoventur, ordinat et diffinit, quod quemadmodum singulis annis in toto Ordine nostro fieri consuevit anniversarium solemne pro defunctis abbatibus, similiter perpetuis futuris temporibus singulis annis, die vigesima mensis maii, in conventibus singularum domorum Ordinis universi, cum tribus ministris, anniversarium solemne pro omnibus personis regularibus Ordinis praelibati, qui vocante Domino decesserint ab hac luce, cum collecta illa : *Omnipotens sempiterne Deus, cui numquam*, etc., existente inter alias principales. 2.  Item, ut ampliore fervore scientiae, quae felices suos efficit possessores, studium Sancti Bernardi vigeat Parisius continuis incrementis nec tepeat per desidiam seu simulationem multorum abbatum Ordinis, qui diversis occasionibus adinventis, monachis detaxatis sibi numeris, quos habent vel habere potuerint secundum suppetentiam facultatum ad dictum studium totaliter omiserint [mittere scolares], generale Capitulum universis abbatibus Ordinis, qui secundum numerum personarum, quas habent vel habere possunt, mittere tenentur scolares Parisius sub poenis in constitutionibus sanctae memoriae domini Benedicti contentis, praecipit strictius et iniungit, quatinus singulis annis de cetero infra festum beati Remigii in capite octobris cum suis provisionibus necessariis et ad hoc specialiter ordinatis per superiores vel etiam ordinandis, quot et quos mittere debuerint, mittere non omittant hoc saltem duplum dictarum provisionum ad praefatum studium iuxta contentum in constitutionibus antedictis, alioquin ad dictum duplum sine mora compellentur et irregularitate notati a divinis officiis denuntiabuntur suspensi, nisi causam vellent forsitan allegare, per quam censeri debent impotentes impletionem praemissarum, ad quam praetendendam citentur ad Capitulum generale. Quantitatem autem bursarum anni praesentis taxat pro quolibet ad octodecim scuta auri dictum Capitulum generale. 3.  Item, in vestimentis ovium discoloribus sagacitas humanae naturae cursum praesentis vitae studet et nititur pertransire, in eo quod secundum diversitatem et mutationem temporum aliter et aliter se disponit. Cum igitur habitus albus, quod in signum puritatis et interioris munditiae sancti patres non immerito providerunt in divino servitio nos habere, debeat pro eodem servitio specialiter mundissime custodire, generale Capitulum ordinat et diffinit, quod quicumque monachi totius Cisterciensis Ordinis voluerint et potuerint uti cucullis nigris tempore refectionis, tam in infirmitorio quam in conventu, possint uti libere, ne foedent albas et maculent comedendo. 4.  Item, quoniam in lucis angelum transfiguratur angelus satanae, inobedientiam sub devotionis velamine incurrendo, quod manifestius praetenderunt abbates, monachi et conversi quamplures Ordinis, qui Romam contra obedientiam ad promerendam indulgentiam, a qua recesserunt, si antea non fuerant, peccatores, generale Capitulum omnes tales monachos et conversos iudicat Ordinis fugitivos. Abbates autem, qui iverunt vel eundi licentiam concesserunt, citat ad sequens proximum Capitulum generale, secundum demerita puniendos. Omnibus patribus abbatibus in virtute obedientiae praecipit Capitulum generale, quod de praedictis requirant in monasteriis sibi subditis immediate et poenam praedictam contra transgressores executioni debite faciant demandari. Et pater abbas filios abbates in hiis culpabiles ad ipsum Capitulum proximum citando peremptorie et praecise ipsumque certificet de causis citationum et nominibus citatorum, diffinitionibus aliis super hiis editis in suo robore permansuris. Haec autem diffinitio erga moniales in hiis culpabiles *districtissime* observetur. 5.  Item, quoniam facilitas veniae incentivum praebuit delinquendi et per generale Capitulum exhortationes iam annis plurimis monitionesque praecesserint plurimae, et mandata de abbatibus a Capitulo remanentibus generali, quorum inobedientia cumulata pertransiit pluries impunita, propter quod ipsorum contemptus damnabilis augmentatur, dissimulare non valens ulterius Capitulum generale, ordinationibus super hiis noviter editis et statutis in suo robore permansuris addit Capitulum generale, quod nulli abbati de sua excusatione credatur nisi litteras excusatorias sub contrasigillo aut sigillo domini Cistercii valeat exhibere. 6.  Item, ad removendum dubietatis scrupulum declarat Capitulum generale, quod in contributionum impositionibus patres abbates non iudicium proprium aut voluntatis arbitrium exsequantur, sed antiquas tantum et debent imponere quantitates. Si quid autem ulterius fuerit impositum non solvendo quod fuerit excessivum, sententias latas ab Ordine non incurrat, sed ad superiorem recurrat vel ad Capitulum generale ut a gravamine relaxetur. 7.  Item, quoniam ubi maius imminet scandalum, ad propulsandum viribus est agendum, et ad generale Capitulum venit auditum cum maerore cordium, quod in romana Curia, in qua flos est et honor fidelium, faeces nostri Ordinis confugerint et qui se reos sentiunt, punitionem eis debitam fugientes. Hinc est quod Capitulum generale procuratori Ordinis in romana Curia praecipit et committit, quatinus Ordinis fugitivos per Avinionem detestabiliter evagantes ad expensas communes Ordinis capiat et captos detineat strictissimis vinculis alligatos, donec ad abbates proprios eos remittere valeat iuxta demerita recepturos. Abbates autem ad satisfaciendum de factis super hos expensis astringit Capitulum generale, pro rata eorum qualibet contingente. 8.  Item, gulae vitium ad usum carnium cupiens generale Capitulum refrenare statuit et diffinit, quod quaecumque personae Ordinis esum carnium acceptantes extra loca ab Ordine deputata, dicentes se super hoc habere privilegium, antequam utantur suis superioribus privilegia ipsa condere teneantur, si ipsorum superiorum suorum praesentiam habere potuerint opportune ; alioquin illa condant personis authenticis et discretis. Qui secus fecerit, etc. 9.  Item, comme il soit raporteit al capitre general, que pluseurs abbest ne veulent nient payr leur part de contributions feittes por defendre les privilegs de lordre ia soich, quil veulent a disprivilegs partir, on commande a leurs peres abbeis, quil les destrendent a chu, et sil se laissent escomegnier por despit ou les escondir toutte le participation del ordene. Et se soit li convent mies en entredit, ne naient confesseurs ne autres benefis iusquatant quel aront alleis feit des choiz devant dittes. 10.  Capitulum generale petitioni abbatis de Riddageshusen indulgens concedit omnibus personis ad monasterium illud in die dedicationis ecclesiae et per octavas eius devote accedentibus ac manum adiutricem porrigentibus plenariam participationem omnium bonorum operum. 11.  Capitulum generale abbati Walkenderensi auctoritatem dat fraternitatem Ordinis conferendi omnibus die et per totam septimanam dedicationis monasterium Walkenrede, die sanctae Margaretae autem Kemenaden grangiam visitantibus manumque adiutricem porrigentibus. 